Bugun, 25 yanvar kunidan boshlab «Toshkent-Olot-Toshkent» yo‘nalishida yo‘lovchi poyezdlari qatnovi yo‘lga qo‘yildi. «O‘zbekiston temir yo‘llari» AJning Kun.uz’ga ma’lum qilishicha, qatnovlar haftasiga 4 marotaba amalga oshiriladi. Xususan, dushanba, seshanba, payshanba hamda juma kunlari Toshkent-Olot yo‘nalishida, 26 yanvardan haftaning seshanba, chorshanba, juma va shanba kunlari Olot-Toshkent yo‘nalishida qatnovlar boshlanadi. Shuningdek, 3-4 fevral kunlari Toshkent-Shovot-Toshkent yo‘nalishida 58/57-sonli poyezdlarning qatnovi haftasiga 3 marotaba yo‘lga qo‘yiladi. Jumladan, haftaning chorshanba, shanba va yakshanba kunlari Toshkent-Shovot yo‘nalishida 58-sonli, payshanba, yakshanba va dushanba kunlari esa Shovot–Toshkent yo‘nalishida 57–sonli poyezd yo‘lovchilarga xizmat ko‘rsata boshlaydi. Qo‘shimcha ma’lumotlarni Toshkent shahrida 1005 qisqa telefon raqami, joylardagi temiryo‘l kassalari hamda ma’lumotlar byurosidan bilib olish mumkin.